Document ID: 32015R0359

KOMISIJOS REGLAMENTAS (ES) 2015/359
2015 m. kovo 4 d.
kuriuo įgyvendinamos Europos Parlamento ir Tarybos reglamento (EB) Nr. 1338/2008 nuostatos dėl sveikatos priežiūros išlaidų ir jos finansavimo statistinių duomenų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1338/2008 dėl Bendrijos statistikos apie visuomenės sveikatą ir sveikatą bei saugą darbe (1), ypač į jo 9 straipsnio 1 dalį ir II priedo d punktą,
kadangi:
(1)
Reglamentu (EB) Nr. 1338/2008 nustatoma bendra sistemingo Europos visuomenės sveikatos ir sveikatos bei saugos darbe statistikos rengimo sistema;
(2)
įgyvendinimo priemonėmis nustatomi teiktini sveikatos priežiūros išlaidų ir jos finansavimo duomenys bei metaduomenys ir duomenų teikimo ataskaitiniai laikotarpiai, intervalai ir terminai;
(3)
pagal Reglamento (EB) Nr. 1338/2008 6 straipsnio 2 dalį atlikta sąnaudų ir naudos analizė, kurioje atsižvelgiama į sveikatos priežiūros išlaidų ir finansavimo duomenų teikimo naudą, palyginti su šių duomenų, kuriuos valstybės narės savanoriškai rinko nuo 2005 m. vadovaudamosi sveikatos sąskaitų sistemoje nustatytais principais, rinkimo sąnaudomis ir našta valstybėms narėms. Pagal Reglamento (EB) Nr. 1338/2008 6 straipsnio 1 dalį 2013 ir 2014 m. Komisija inicijavo bandomuosius tyrimus, kuriuos savanoriškai atliko valstybės narės. Įvairiose posėdžiuose Komisija aptarė naudotojų poreikius su valstybėmis narėmis. Tikėtina, kad ES masto duomenys labai padės priimti sveikatos ir socialinės politikos sričių sprendimus;
(4)
kad duomenys būtų aktualūs ir palyginami, išsamus klausimynas ir prie jo pridedamos gairės, naudojami Komisijai (Eurostatui), Ekonominio bendradarbiavimo ir plėtros organizacijai (EBPO) ir Pasaulio sveikatos organizacijai (PSO) bendrai kasmet renkant duomenis, turėtų būti pagrįsti šių trijų organizacijų drauge parengtu 2011 m. Sveikatos sąskaitų sistemos vadovu (2), kuriame nustatytos sąvokos, apibrėžtys ir duomenų tvarkymo metodai, susiję su sveikatos priežiūros išlaidomis ir finansavimu;
(5)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiame reglamente nustatytos sveikatos priežiūros išlaidų ir finansavimo - vienos iš statistinių duomenų rinkimo sričių, nurodytų Reglamento (EB) Nr. 1338/2008 II priede - Europos statistikos plėtojimo ir rengimo taisyklės.
2 straipsnis
Terminų, vartotinų taikant šį reglamentą, apibrėžtys nustatytos I priede.
3 straipsnis
Valstybės narės teikia II priede nustatytų sričių duomenis.
4 straipsnis
1. Valstybės narės reikalaujamus duomenis ir susijusius standartinius referencinius metaduomenis teikia kasmet. Ataskaitinis laikotarpis yra kalendoriniai metai.
2. N ataskaitinių metų duomenys ir referenciniai metaduomenys pateikiami iki N+2 metų balandžio 30 d.
3. Duomenys ir referenciniai metaduomenys teikiami Komisijai per bendrąją prieigą arba taip, kad Komisija (Eurostatas) galėtų juos kasmet išgauti elektroninėmis priemonėmis.
4. Pirmieji ataskaitiniai metai yra 2014 m.
5. Paskutiniai ataskaitiniai metai - 2020 m.
6. Nukrypdamos nuo 2 dalies valstybės narės pateikia 2014 ataskaitinių metų duomenis ir referencinius metaduomenis iki 2016 m. gegužės 31 d.
5 straipsnis
1. Valstybės narės teikia duomenis II priede nustatytu apibendrinimo lygiu.
2. Valstybės narės teikia būtinus referencinius metaduomenis, visų pirma susijusius su duomenų šaltiniais, jų apimtimi ir taikytais rengimo metodais, informaciją apie konkrečios valstybės narės nacionalinių sveikatos priežiūros išlaidų ir finansavimo ypatumus, kurie nukrypsta nuo I priede pateiktų apibrėžčių, nuorodas į nacionalinės teisės aktus, kurie yra sveikatos priežiūros išlaidų ir finansavimo pagrindas, ir informaciją apie visus paminėtų statistikos sąvokų pakeitimus.
6 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. kovo 4 d.

Labels: 12
0
18
19